2 dood, 11 vas ná polisieklopjag | Maroela Media
Twee verdagtes is vanoggend vroeg in 'n skietgeveg met die polisie in Nkandla in KwaZulu-Natal doodgeskiet.
Brig. Jay Naicker, woordvoerder van die polisie, het gesê polisiebeamptes het gereageer op 'n wenk oor 'n moontlike rooftog in die area wat hulle ontvang het.
Die polisiebeamptes het omstreeks 01:30 drie voertuie voorgekeer waarna 'n skietgeveg tussen die polisiebeamptes en die verdagtes in die voertuie uitgebreek het. Twee verdagtes is in die kruisvuur doodgeskiet.
Volgens Naicker het een van die voertuie omgeslaan toe die bestuurder van die spesifieke motor op die vlug wou slaan. Die insittendes is egter aangekeer nadat die voertuig omgeslaan het. Een van dié verdagtes het ernstige beserings in die voorval opgedoen en is sedertdien onder polisiebewaking in 'n hospitaal. Vier van sy makkers het ligte beserings opgedoen.
Die polisie het altesaam 11 verdagtes, tussen die ouderdomme van 29 en 49 jaar oud, tydens die klopjag in hegtenis geneem. Daar is ook op vyf vuurwapens en ammunisie beslag gelê. Later is daar ook op plofstof in die voertuie afgekom. Die voertuie is ná die voorval geskut.
Die verdagtes sal Maandag in die plaaslike landdroshof verskyn op aanklagte van poging tot moord, die besit van plofstof sowel as die onwettige besit van vuurwapens en ammunisie, het Naicker gesê.
Zuma was seker in sy bom shelter toe die skote klap.
Lyk my Nkandla is vol skelms :-)
Goed gedoen polisie.
Die SAPD laat waai met operasies en terselfdertyd n hengse PR veldtog. Kom ons kyk hoe lank hulle dit kan volhou- ek hoop van harte hulle kan volhou.